ΓΡΑΠΤΗ ΕΡΩΤΗΣΗ P-1976/96 υποβολή: Maren Gόnther (PPE) προς την Επιτροπή (12 Iουλίου 1996)

Θέμα: Διαβίβαση πληροφοριών από την ECHO στις εταιρίες ΜΚΟ όλων των κρατών μελών σχετικά με τη διάθεση χρηματοδοτικών πιστώσεων

Όταν, σε περίπτωση κρίσεως, η ECHO αποφασίζει να διαθέσει πόρους για τη χρηματοδότηση ανθρωπιστικών δράσεων των ΜΚΟ, η πληροφορία αυτή δεν φθάνει συχνά στις ΜΚΟ των κράτων μελών που ευρίσκονται στην περιφέρεια. Συνεπεία τούτου, οι ΜΚΟ των κράτων αυτών δεν εκπροσωπούνται επαρκώς στις κοινοτικές συμφωνίες για την παροχή ανθρωπιστικής βοήθειας.

Ποιά συγκεκριμένα μέτρα προτίθεται να λάβει η Επιτροπή, προκειμένου να διασφαλισθεί ότι, αμέσως μετά τη λήψη των αποφάσεων για την παροχή χρηματοδοτικής βοήθειας, οι σχετικές πληροφορίες θα διαβιβάζονται ασφαλώς και ταχέως στις ΜΚΟ των περιφερειακών κρατών μελών, ούτως ώστε τα κράτη αυτά να μην μειονεκτούν λόγω της γεωγραφικής τους θέσης και να έχουν τις ίδιες ευκαιρίες για υποβολή αιτήσεων όπως και οι ΜΚΟ που δρουν στο ή κοντά στο Βέλγιο;

Απάντηση της κ. Bonino εξ ονόματος της Επιτροπής (31 Ιουλίου 1996)

Η Επιτροπή κατέλαβε κατά τα τελευταία χρόνια προσπάθειες για τη διαφοροποίηση και τη διεύρυνση του δικτύου φορέων με τους οποίους συνεργάζεται, ούτως ώστε να συμπεριληφθούν σε αυτό μη κυβερνητικές οργανώσεις (ΜΚΟ) από όλα τα κράτη μέλη.

Για τον σκοπό αυτό πραγματοποιήθηκαν συναντήσεις εργασίας και ενημέρωσης σε αρκετά κράτη μέλη, προκειμένου να γίνουν γνωστές οι διαδικασίες που εφαρμόζει η Επιτροπή, και πρέπει να αναγνωρίσει κανείς ότι υφίσταται σήμερα πολύ μεγαλύτερη ποικιλία και προσφέρονται σε όλες τις ΜΚΟ πολύ μεγαλύτερες δυνατότητες για την υλοποίηση, σε συνεργασία με την Επιτροπή, ενεργειών στον τομέα της ανθρωπιστικής βοήθειας. Μέχρι σήμερα, τη σχετική σύμβαση-πλαίσιο συνεργασίας έχουν υπογράψει 170 και πλέον φορείς και μη κυβερνητικές οργανώσεις, εκ των οποίων ένας αξιόλογος αριθμός προέρχεται από τα νέα κράτη μέλη.

Εντούτοις, δεν πρέπει να ξεχνά κανείς ότι η ανθρωπιστική δράση διέπεται υποχρεωτικά από τις αρχές που καθορίζονται στον κανονισμό ΕΚ αριθ. 1257/96 του Συμβουλίου της 20ης Ιουνίου 1996 ((ΕΕ L 163 της 2.7.1996. )) περί της ανθρωπιστικής βοήθειας, και ιδίως στα άρθρα 1 και 2 του κανονισμού αυτού, όπου διευκρινίζονται οι στόχοι της ανθρωπιστικής δράσης 7 πρόκειται, συγκεκριμένα, για τη διάσωση και διαφύλαξη ζωών και την παροχή συνδρομής στους πληθυσμούς που πλήττονται από κρίσεις, εφόσον αποδεικνύεται ότι οι πληθυσμοί αυτοί δεν είναι δυνατό να βοηθηθούν επαρκώς από τις αρχές των χωρών τους ή ότι δεν υπάρχει καμιά αρχή η οποία να είναι σε θέση να τους συνδράμει. Επίσης η ανθρωπιστική δράση διέπεται από τα κριτήρια επιλεξιμότητας των ΜΚΟ τα οποία προσδιορίζονται στο άρθρο 7 παράγραφος 2 του προαναφερθέντος κανονισμού.

Κατά συνέπεια και όπως η Επιτροπή είχε ήδη την τιμή να απαντήσει κατά την ώρα των ερωτήσεων της συνόδου του Ιουνίου 1996, σε απάντηση της προφορικής ερωτήσεως Η-376/96 του Αξιότιμου Μέλους του Κοινοβουλίου ((Συζήτηση του Κοινοβουλίου αριθ (6/1996). )), σε περιπτώσεις ανθρωπιστικών κρίσεων η Επιτροπή πασχίζει για την εξεύρεση των πλέον ικανών και αποτελεσματικών εταίρων, ούτως ώστε να εξασφαλισθεί η κάλυψη των ζωτικών αναγκών των θυμάτων φυσικών καταστροφών ή συγκρούσεων που προκαλούνται από τον ίδιο τον άνθρωπο.

Εξάλλου, η Επιτροπή θα εξακολουθήσει να διευκολύνει τη συμμετοχή στο όλο εγχείρημα των ΜΚΟ χωρών που δεν έχουν να επιδείξουν μακρόχρονη παράδοση στον ανθρωπιστικό τομέα και οι οποίες ως εκ τούτου στερούνται πείρας. Εν προκειμένω, πρέπει να υπογραμμισθεί ότι η συμμετοχή ΜΚΟ σε δομές ανάλογες εκείνων που είναι διαθέσιμες στο πλαίσιο του Voice είναι δυνατό να αποδειχθεί χρήσιμη, ενώ το ίδιο ισχύει για την αξιοποίηση των δυνατοτήτων που προσφέρει ο κανονισμός περί ανθρωπιστικής βοήθειας σε ό,τι αφορά την ευχέρεια χρηματοδότησης των ανταλλαγών τεχνικών γνώσεων και εμπειριών μεταξύ ευρωπαϊκών φορέων και οργανώσεων του ανθρωπιστικού τομέα ή μεταξύ αυτών και άλλων αντιπροσωπευτικών οργανώσεων.